  Виталий Пронин Наталья Ушакова: 30 аресме пусйи январе, но та концерт вордӥськем нуналы кадь потӥз.6-тӥ апреле филармониын калык азе сольной концертэн нырысьсэ поттӥз «Шулдыр ӝыт» ансамбльлэн кивалтӥсез, режиссёрез Наталья Ушакова. «Яратон» кадь кужмо, яркыт шоуэ вуылэме ӧй вал на. Культурая но туризмъя министр Владимир Соловьёв верамъя, Наталья Ушакова лыктэмен, «Шулдыр ӝыт», огъя удмурт культура выль сямен чузъяськыны кутскизы. Та уката зол шӧдӥськиз Натальялэн сольной концертаз. 2 но ӝыны час ӵоже паймыны гинэ на кыльылӥз: кытысь сомында кужым, сыӵе чебер куара, кытысь дыр шедьтэ дӥсьсэ воштыны. Секыт репертуар, яркыт образъёс, зол гуръёс одӥг концертын полэстӥськизы. Ижысь туала эктонъя Next группа, мылкыд сётыса, туж иназ тапыртӥз. Ог-огзэс вошъяса, сцена вылэ потазы ансамбльысь артистъёс, егит кырӟасьёс Светлана Ручкина, Ксения Ахметханова. Наташа уг яраты 3-4 нотаен капчи кырӟанъёсты. Соин ик туж бырйыса кылдытӥз репертуар. Котькуд кырӟан ас вакытаз улонам кыӵе инты басьтиз, шуиз со. Кылсярысь, Санкт-Петербургын режиссёрлы дышетскыкуз, диплом ужаз со Эдит Пиаф француз кырӟасез шудӥз. Шоу «Яратон» нимаськиз бере, калык чидатэк витиз Андрей Камалтдинов кузпалыныз ӵош кырӟамзэс. Котькуд концертын кульминациез но, развязкаез но луыны кулэ, шуэ артистка. Та куронъёсты ик чаклаз режиссёр сямен. Сцена вылын - Галина Платонова анаеныз но ог 3 аресъем Ева нылыныз ӵош.Сцена вылэ Галина Платонова анаез, ог 3 аресъем Ева нылыз потэм бере заллэн сюлэмыз эшшо но небӟиз, учкисьёслэн синъёссы яратонэн пальпотыны ӧдъязы. Нылкышноос дэмен быдэстӥзы Алла Пугачёвалэсь «Доченька моя» кырӟанзэ, нош пичи дыды сцена вылын дотово чебер эктӥз! Бератаз Ева шуиз: мама, ми тонэ яртӥськом, вордӥськем нуналэныд. Бератаз Наталья Ушакова журналистъёслы шуиз: 30 аресме пусйи январе, но та концерт вордӥськем нуналы кадь потӥз, выль сямен вордӥськи кадь. - «Малпан» группаын кырӟакум, 5 ар талэсь азьло, огаз интервьюын шуи: сольной концерт сётэме потэ. Сокема нуллӥ пушкам та льӧль малпанме. Нырысь дӥсьтонэ ӧз тырмы, бератаз нылы вордӥськиз. Огпол кин ке шуиз: нылыз вордӥськиз бере, малпанэз улонэ уз пыӵа ни. Та кылъёсты ик кылыны кулэ вал, дыр, кужым шедьтон понна, - вераз Наташа. Наталья Ушакова «Шулдыр ӝыт» ансамбленыз.Концерт азьын Наталья уйзэ чырым но ӧз кары. Учкисьёс тае ӧз ик валалэ. Зэм, нырысетӥ гурзэ мытыкуз, кӧня ке тулкымъяськиз. Та нырысетӥ концерт ук. Та нырысетӥ вормон, нырысетӥ тубат. Со возьматэ, кыӵе тон артист. Соя тонэ дунъялоз, соя тон сярысь азьланяз вералоз учкись, шуэ Наталья. Нош ассэ со возьматӥз кужмо но яркыт. Филармонилэн директорез Алексей Фомин но пусйиз: таланто, чебер, визьмо, туж шумпотӥсько, Наталья Ушакова филармонилэн командаяз шуыса. Азьланяз Натальялэн режиссёр сямен но калык азьын золгес усьтӥськемез потэ. Сӥзьыл ансамбль пыр потэм егитъёсын концерт пуктыны дасяське, соослы проект кылдытыны малпа. - Картэ коллективын ӧй ужасал ке, анае ӧй юрттӥськысал ке, огнам туж секыт луысал. Нылмы эктыны яратэ, вань кырӟанъёсмес тодэ. Мынам вань кинлы оскыны, кин вылэ пыкиськыны. Со туж бадӟым шуд, - шуиз Наталья Ушакова. Елена Сараматова Туспуктэмъёс: vk.com (Натали Ушакова)  